מידע והלכה » כשרות חו"ל » כיצד נשמור על הכשרות בחו"ל?
כיצד נשמור על הכשרות בחו"ל?
אנו מקבלים פניות רבות בשאלות בנושאי כשרות בעת שהייה בחו"ל. לפני שנכנס לפרטים המעשיים האמת צריכה להיאמר: אכילה כשרה באזורים שאינם יהודיים אינה פרויקט פשוט כלל וכלל. על היוצא לחו"ל לדעת שהוא נכנס למצב מורכב, שיתכן מאוד שמגוון המאכלים שמהם יוכל להנות מצומצם, וכן שקשה מאוד לשמור על רמת הכשרות לה הוא רגיל בארץ.
ירק עלים - בחו"ל קשה מאוד להשיג ירק עלים מפוקח, ולכן כשרויות רבות מאשרות להשתמש בירק ללא פיקוח הלכתי מחרקים, מה שאפילו כשרות רגילה בארץ אינה מאשרת מחמת הבעיות ההלכתיות הרבות הכרוכות בכך.
האם המטבח משמש רק למנות כשרות? במטבחים שמשמשים במקביל גם לבישול שאינו כשר קשה לשמור על הפרדה מלאה בין הכלים, חומרי הגלם והמאכלים בשלבי ההכנה והאיחסון.
האם מדובר בפיקוח קבוע או חד פעמי? כשרות חד פעמית, לצורך חג או אירוע מסוים, מורכבת הרבה יותר, בין מחמת ההכשרה הנדרשת לכלי המקום והחשש שמא יתערבו בהמשך כלים שלא הוכשרו, ובין משום שעובדי המקום אינם רגילים לקריטריונים של הכשרות, והדבר עלול להוביל לטעויות רבות.
כמה משגיחים יש במקום? לעיתים קשה להביא לחו"ל את מספר המשגיחים הדרוש ומסתפקים במשגיח אחד שיעשה את העבודה כולה. הדבר כמעט בלתי אפשרי, מפני שמטבח שמוציא 3 ארוחות ביום ברמה קולינרית גבוהה, עובד ברוב שעות היממה, וכמות התקלות האפשרית גדולה ודורשת השגחה צמודה.
בישולי גויים – ישנה מחלוקת ידועה בין האשכנזים לספרדים מהו בישול שנחשב כבישול גוי ואסור באכילה, מרבית כשרויות המהדרין בארץ מקפידות על כך שהמאכלים יבושלו באופן שגם הספרדים יוכלו לאכול בלא חשש, בבתי עסק בחו"ל פעמים רבות המבשלים הם גויים, וגם בחלק מבתי העסק בכשרות 'מהדרין' הבישול מתאים לשיטת הרמ"א ופסיקת האשכנזים המקילים בכך, אך לא לספרדים.
רמת כשרות חומרי הגלם – גם אם הכשרות במקום מתנהלת ברמה גבוהה, עלינו לברר אלו כשרויות מאושרות כמהדרין במקום זה, מאחר וכפי שכתבנו רמת הכשרות של כשרויות רבות בחו"ל אינה דומה לרמה המקובלת בארץ אפילו ברמת כשרות רגילה. למעבר להבדלים בין הכשרויות השונות לחצו כאן. למדריך בירור עם המשגיח על חומרי הגלם לחצו כאן.
למרות שאצל רבים המושג 'כשרות' מתקשר לחשש בשר שאינו כשר, ועל כן הם סבורים שאפשר לאכול במסעדות 'טבעוניות' מנות ללא בשר, למען האמת הדבר אינו נכון וגם במסעדות טבעוניות ישנם חששות כשרות רבים: אוכל שמבושל אסור כ'בישולי גוים', אין כל בדיקה של המוצרים מחרקים בין בתוספת של ירקות עלים ובין בפירות וירקות יבשים, ישנן תוספות של יין שאסורים כ'יין נסך' (סתם יינם), תוספות של חומץ שאסור מאותה סיבה, וכן גם רטבים רבים על בסיס יין וחומץ (לדוגמא: רוטב הולנדז, רוטב בורדלייז, רוטב בורגניון, רוטב בראנייז, רוטב יין אדום ולבן, חרדל דיג'ון, חלק מסוגי הרטבים לסלט, רוטב וניגרט, רוטב ברביקיו). גם אם במנה הספציפית שמזמינים אין כל הבעיות הללו - ישנה בעיה בטעם הבלוע בכלים שבה התבשל המאכל. בפרט שמסעדות רבות מתהדרות בכך שיש בהן אפשרויות גם למנה שאינה טבעונית. להרחבה נוספת בשאלה זו.